次韻仲孺見督烹小團
作者：鄒浩
朝代：宋

paragraphs: 世事多好還，往躅端可視。
崟巖輝奇功，頗愧文王肆。
他年焚舟來，幾作塗炭墜。
駟馬豈及追，我今亦如是。
狂言編虎鬚，得報逾掐鼻。
平生儲春芽，美惡初一意。
濁氛騰墨雲，君舌故歷試。
小龍落几前，畢竟不知異。
方欲事烹煎，薑鹽以爲使。
賴君呼回頭，絲桐識秋思。
會當掃南軒，石銚沃清泚。
從此師金人，三緘誠有味。